**ZAPISNIK**

**sa 6. sjednice Općinskog vijeća Općine Maruševec održane 14. ožujka 2014. godine u prostorijama Općine Maruševec sa početkom u 18:00 sati.**

Sjednici su bili nazočni vijećnici:

Andreja Ptiček – predsjednica Općinskog vijeća, Marijan Fatiga, Vladimir Kolarić, Josip Vrbanec, Tomislav Šagi, Branko Đurkas, Dragutin Putar-Matuza, Dragutin Peharda, Blanka Glavica-Ječmenica, Josip Špoljar, Branko Mavrek, Danijela Možanić-Vrbanec, Dragutin Kišić, i Vjekoslav Bahun

Nenazočni: Stjepan Klen

Ostali nazočni:

Nedeljko Horvat – zamjenik općinskog načelnika, Dubravko Bilić – saborski zastupnik i gradonačelnik Grada Ludbrega, Zdravko Kukec – direktor Markom-a d.o.o., Anka Vincek-voditelj Službe za financije i proračun i Dragica Korpar – voditelj zapisnika

PITANJA I PRIJEDLOZI VIJEĆNIKA

Saborski zastupnik i gradonačelnik Grad Ludbrega gospodin Dubravko Bilić pozdravio je sve nazočne i obratio se Općinskom vijeću sa prigodnim riječima.

V. Kolarić – istaknuo je da je vrijeme javnih radova i pruža se prilika da se barem privremeno zaposle ljudi s našeg područja. Vijećnik je postavio pitanje što Općina Maruševec poduzima po pitanju javnih radova i kakvi su planovi za zapošljavanje u javnim radovima..

Zamjenik načelnika N. Horvat je odgovorio da je u suradnji sa Zavodom za zapošljavanje pokrenut postupak za zapošljavanje u javnim radovima na području Općine Maruševec. Zavod nam je dostavio spisak nezaposlenih iz kojeg je vidljivo da trenutno 177 ljudi ispunjava uvjete za rad u javnim radovima, a trideset i nešto ih je izrazilo želju da idu raditi. 10-12 ljudi planira se zaposliti. Na javnim površinama ima puno posla, velike površine bi se pošpricale, a ostale će se dalje održavati košnjom i sl.

V. Kolarić – istaknuo je da nije zadovoljan sa sadašnjim načinom informiranja o radu Općine i Općinskog vijeća putem radio postaje i u medijima. U Izvješćima se ne vidi tko se i za što zalaže. To je općenito napisano i naši građani iz toga ne mogu dobiti kvalitetne informacije. Ne može član Općinskog vijeća i predsjednik stranke Josip Vrbanec pisati i preko radia davati izvješća. To trebaju raditi novinari profesionalci. Bila je na sjednici i novinarka gospođica Pižeta, sjednica je traja 3-4 sata, a ona je dala sa sjednice malo izvješće od par redaka. Vijećnik je istaknuo da apelira na gospodina Bilića da saborski zastupnici iz ovog kraja zajedničkim snagama apeliraju za naše projekte u ministarstvima, jer ako nemaš podršku svi projekti padaju u vodu.

A. Ptiček – istaknula je da se slaže sa gospodinom Kolarićem da informiranje o radu Općine i Općinskog vijeća nije zadovoljavajuće. Tu je i gospodin Špoljar donio ponudu sa Radio Megatona, tako da informiranje svakako treba riješiti. To je trebalo već u siječnju riješiti. Nije dovoljno informirati samo putem web stranice potrebno je u informiranje uključiti više radio stanica. Treba organizirati da se u informiranje uključe profesionalci i da se to onda i profesionalno odrađuje. Predsjednica je istaknula da je potrebno napraviti i strategiju za informiranje i strategiju za prostorije za udruge i to treba staviti na dnevni red i o tome odlučiti na sjednici Općinskog vijeća. Potrebno je uskladiti cijelu strategiju ukupnog razvoja Općine Maruševec, sa time se je već započelo i o toj strategiji će onda odlučivati Općinsko vijeće.

Dubravko Bilić odgovorio je da se slaže da ljudi trebaju biti informirani, a sve to košta. Što se tiče lobiranja istaknuo je da je zato i krenuo sa obilaskom okolnih općina i gradova, a ne samo za vrijeme izbora.

D. Kišić – istaknuo je da je dobro što je gospodin Bilić tu kako bi saslušao i naše probleme. Vijećnik je istaknuo da nam je trenutno najveći problem uređenje Poduzetničke zone Selnik jer nemamo mogućnost da je do kraja isfinanciramo. Vijećnik je istaknuo da nam je to sada glavni zadatak i zamolio je gospodina Bilić da se uključi u te aktivnosti.

Dubravko Bilić – odgovorio je da je upoznat sa ovim problemom i zbog Zakona o poduzetničkim zonama sada smo svi u problemu jer u istoj situaciji je i Grad Ludbreg. Ministarstvo gospodarstva sada priprema Pravilnik o industrijskim zonama i nada se da će Pravilnik ubrzo biti donesen.

A. Ptiček – odgovorila je da Općina Maruševec ima problem sa 600.000 kuna vlastitih sredstava koje mora opravdati iz Proračuna prema Ministarstvu poduzetništva i obrta, odnosno uložiti ih u Poduzetničku zonu, te se trenutno nije mogla javljati na objavljene natječaje. Uglavnom nastojati ćemo na sve načine pokrenuti završetak uređenja Poduzetničke zone Selnik.

J. Špoljar – istaknuo je da ima pitanje za načelnika Šagija:

Koje aktivnosti je Općina Maruševec konkretno poduzela od zadnjeg sastanka Povjerenstva za petrol-koks u Zagrebu. Prema njegovim informacijama jedine aktivnosti nadalje poduzima Udruga „Okoliš“. Ima osjećaj da načelnik tu nadalje ništa ne poduzima. Ako se Općina tu neće više angažirati mi možemo izgubiti zadnju nadu za Poduzetničku zonu Selnik, ako će su susjedstvu biti petrol-koks teško će se netko odlučiti za ulaganje u zonu.

A. Ptiček odgovorila je da će na ovo pitanje načelnik dostaviti odgovor vijećniku.

J. Špoljar dao je prijedlog da načelnika na svakoj sjednici Općinskog vijeća daje izvješće vijećnicima što se napravilo od prethodne do tekuće sjednice Općinskog vijeća, te prijedlog da se Procjena ugroženosti od požara i Plan zaštite od požara koji su donijeti na prošloj sjednici nadopune sa procjenom ugroženosti od elementarne nepogode poplave, jer su poplave u zadnje vrijeme učestale na našem području.

A. Ptiček – odgovorila je da načelnik ima zakonsku obvezu šestomjesečnog izvještavanja Općinskog vijeća o svom radu i navedeno izvješće on podnosi, a vijećnici imaju pravo na svakoj sjednici postavljati vijećnička pitanja o njegovom radu na koja je načelnik dužan odgovoriti.

D. Korpar - odgovorila je da je u Općini Maruševec u postupku izrada Procjene ugroženosti stanovništva, materijalnih i kulturnih dobara i okoliša od katastrofa i velikih nesreća za područje Općine Maruševec i Plana zaštite i spašavanja Općine Maruševec u kojima se između ostalog obrađuje i elementarna nepogoda – poplava. Navedenu dokumentaciju za Općinu Maruševec izrađuje ovlaštena firma NW-wind iz Varaždina. Nacrti dokumenata trenutno su proslijeđeni Državnoj upravi za zaštitu i spašavanje, Područnom uredu Varaždin i u toku je postupak usuglašavanja dokumenata za davanje suglasnosti, a nakon toga ovi dokumenti biti će dostavljeni Općinskom vijeću na donošenje.

D. Peharda – postavio je pitanje da li je načelnik poslao zahtjev za rekonstrukciju n.n. električne mreže kroz Gajevu ulicu i kada će se trafostanica za Gajevu ulicu postaviti, jer istovremeno se gradila i trafostanica u Jurketincu i ona je napravljena, pa se pita da li je ova trafostanica za Gajevu ulicu završila negdje drugdje. Vijećnik je postavio pitanje gdje su završili projekti za „Ivu“ u Donjem Ladanjanju. Da li su završili u načelnikovoj ladici ili su proslijeđeni u Elektru. U Elektri su rekli da oni nemaju zahtjeva iz Općine Maruševec. Zamolio je da načelnik podrži sve koji rade, investiraju i zapošljavaju ljude u Općini Maruševec. Istaknuo je da se načelnik svih ovih godina nije udostojio posjetiti firmu Consors koja zapošljava najveći broj ljudi na našem području, te stoga poziva zamjenika načelnika da posjeti firmu od 230 ljudi i da se napravi nogostup kraj te firme.

N. Horvat – odgovorio je da su zahtjevi za rekonstrukciju n.n. električne mreže kroz Gajevu ulicu i za „Ivu“ u Donjem Ladanju u više navrata upućivani u Elektru i ukoliko je potrebno mogu se pokazati vijećniku. Istaknuo je da će se on rado odazvati pozivu, prilagoditi se direktoru firmu i posjetiti firmu Consors u Donjem Ladanju. Načelnik može dati i u pisanom obliku ukoliko je potrebno presliku zahtjeva.

B. Glavica-Ječmenica – postavila je pitanje Komisiji za statut i poslovnik kada će biti izmjena Poslovnika o radu Općinskog vijeća Općine Maruševec za ispravak svih nelogičnosti u Poslovniku i vijećnica je predložila da možda zatraži od Udruge Općina da se organizira edukacija, odnosno obuka vijećnika za rad na sjednicama Općinskog vijeća.

V. Kolarić – smatra da nema potrebe za edukacijama vijećnika jer radi se o komunalnim stvarima koje su ljudima od interesa i zato i postavljaju pitanja na sjednicama Općinskog vijeća, a problem je što tri mjeseca nema sjednice Općinskog vijeća. On je vijećnik već od 90-tih godina i nisu mu potrebne edukacije.

A. Ptiček – smatra da je potrebna jedna edukacija vijećnika na kojima bi se objasnile barem elementarne stvari vezane uz Proračun.

J. Špoljar – istaknuo je da smatra da vijećnicima ne treba edukacija nego treba uz Proračun biti sve detaljno razrađeno, koliko je i zašto potrošeno iz Proračuna i sve priloženo uz Proračun. Materijali trebaju ići puno ranije i vijećnicima treba sve biti sve detaljno prezentirano. Za udruge treba uz Proračun priložiti Program rada i izvješće o njihovom radu i utrošku sredstava za proteklu godinu.

- M. Fatiga – postavio je pitanje što je sa sanacijom županijske ceste Greda – Vinica koja je puna rupa i kada će se izvršiti presvlačenje tepihom dionice Sajmište – Maruševec – Hainžov brijeg u Maruševcu

A. Ptiček – odgovorila je da će vijećnik dobiti odgovor u pismenom obliku

N. Horvat – istaknuo je da smatra da bi edukacija trebala biti stvar individualnog odabira samog pojedinca

J. Špoljar – istaknuo je da se raspravljalo na sjednici Općinskog vijeća da bi se ova cesta od rotora prema Biljevcu trebala sanirati i načelnik je rekao da će se to riješiti, a do danas ništa nije napravljeno.

B. Đurkas – istaknuo je da treba izvršiti šljunčanje puta od Borščaka prema Cerju. Na ulazu prema njemu je zapušteno imanje i dvije godine nije tamo ništa čišćenje, pa bi tu trebao komunalni redar reagirati. Most kod Rožman Stanka prema Vusićima po kojem ide autobus je utonuo i to treba sanirati.

N. Horvat je odgovorio da će u vezi šljunčanja i ulegnuća idući tjedan izaći na teren sa direktorom Markom-a, komunalnim redarom i predsjednikom mjesnog odbora i to će se riješiti, a komunalni redar će riješiti problem zapuštenog imanja.

D. Putar-Matuza – istaknuo je da MO V već drugu godinu ima sredstva u Proračunu za izgradnju dječjeg igrališta. Bila je već određena lokacija koja je bila darovana. Raspelo u Novakima je u lošem stanju i treba ga sanirati.

N. Horvat je odgovorio da je problem dječjeg igrališta problem cijele Općine.

A. Ptiček – razmišlja se da se sa više igrališta ide prema EU fondovima kad bude natječaj otvoren. Za raspelo pitati ćemo tko je nadležan.

J. Vrbanec – istaknuo je da se u zadnje vrijeme velika količina trupaca izvozi iz Maruševca. Cestu na Babinim njivama ovi kamioni će totalno uništiti. Da li postoji mogućnost da se postavi kakav znak zabrane na toj cesti, odnosno da se ograniči promet na tim cestama. Bilo je rečeno da će se isposlovati da Pongratz skine rampe koje je stavio na pojedinim putevima kroz šume.

N. Horvat – odgovorio je da ne možemo zabraniti taj promet, ali ako dođe do oštećenja počinitelj štete dužan je tu cestu sanirati. Za Brodarovec je bilo dogovoreno da će Hrvatske šume sanirati kompletni put.

B. Mavrek – postavio je pitanje da li je donijeta konačna odluka u svezi Pongratza i doma kulture Općine Maruševec

D. Korpar – odgovorila je da predmet rješava Ured državne uprave u Varaždinskoj županiji, Ispostava Ivanec i rješenje još uvijek nije donijeto jer u sklopu tog predmeta rješava se i pitanje povrata imovine kurije u Čalincu u kojoj su stanari i zbog toga to duže traje zbog rješavanja stanarskog prava stanara. Riješeno je jedino pitanje povrata kurije u Kalinovcu jer to je bio zasebni predmet i ona je vraćena gospodinu Pongratzu.

B. Mavrek – postavio je pitanje da li gospođa Blanka možda zna da li gospodin Pongrtz ima kakvih konkretnih planova sa dvorcem

B. Glavica Ječmenica odgovorila je da ne zna kakvi

B. Mavrek – postavio je pitanje što je poduzeto u svezi zaduženja Pongratza za plaćanje poreza na kuće za odmor za dvorac Maruševec

A. Vincek – odgovorila je da je na zahtjev Općine Maruševec Porezna uprava Ivanec zadužila gospodina Pongratza za plaćanje poreza na kuću za odmor za dvorac Maruševec. Gospodin Pongratz se putem svog odvjetničkog društva žalio na ovo rješenje i žalba je na rješavanju u Ministarstvu financija.

Predsjednica je za sjednicu predložila slijedeći:

DNEVNI RED:

1. Usvajanje zapisnika sa 5. sjednice Općinskog vijeća Općine Maruševec održane

 20. prosinca 2013.g.

2. Donošenje Zaključka o prihvaćanju Izvješća Uprave groblja – „Markom“-a d.o.o. o

 realizaciji Godišnjeg plana redovnog i investicijskog održavanja groblja u Maruševcu i

 Druškovcu za 2013. godinu

3. Donošenje Zaključka o davanju suglasnosti Upravi groblja – „Markom“-u d.o.o. na

 prijedlog Godišnjeg plana redovnog i investicijskog održavanja groblja u Maruševcu i

 Druškovcu za 2014. godinu

4. Donošenje Odluke o izmjenama i dopunama Proračuna Općine Maruševec za 2014.

 godinu

5. Donošenje Odluke o javnim priznanjima Općine Maruševec

6. Donošenje Rješenja o imenovanju Povjerenstva za dodjelu javnih priznanja Općine

 Maruševec

7. Donošenje Srednjoročnog (trogodišnjeg) plana davanja koncesija na području Općine

 Maruševec za razdoblje od 2014. do 2016. godine

8. Donošenje Godišnjeg plana davanja koncesija na području Općine Maruševec za 2014.

 godinu

9 Donošenje Odluke o raspodjeli sredstava za redovito financiranje političkih stranaka iz

 Proračuna Općine Maruševec

10. Donošenje Zaključka o prijedlogu kandidata za imenovanje za suca porotnika Općinskog

 suda u Varaždinu

11. Donošenje Odluke o odabiru HEP – Operatora distribucijskog sustava d.o.o., DP

 „Elektre“ Varaždin kao najpovoljnijeg ponuditelja za povjeravanje radova održavanja

 javne rasvjete na području Općine Maruševec od 2014. do 2017. godine

12. Predstavljanje projekta bionergane

V. Kolarić je istaknuo da je Udruga veterana domovinskog rata dana 10.02.2014.g. poslala Općinskom vijeću zamolbu za dodjelu novih prostorija za rad Udruge.

Vijećnik je istaknuo je da je dobio zadatak od Udruge veterana domovinskog rata da se na dnevni red današnje sjednice uvrsti dopuna dnevnog reda sa točkom:

Razmatranje zamolbe Udruge veterana domovinskog rata Ogranak Maruševec za najam općinskog prostora i pokretanje postupka za davanje u najam

A. Ptiček istaknula je da je bespredmetno ovu točku uvrštavati u dnevni red današnje sjednice jer treba najprije pokrenuti i pripremiti natječaj za davanje u najam tog prostora. Prije toga trebamo sjesti svi skupa i odrediti zajedno sa načelnikom uvjete i kriterije za davanje u zakup prostora za sve udruge. Treba najprije utvrditi da li ćemo i koji prostor davati u najam ili ustupiti taj prostor, koji su kriteriji i cijena, da li ćemo raspisivati natječaj za davanje prostora u zakup ili ćemo dati prostor samo na korištenje. Uglavnom trebaju biti utvrđeni kriteriji, a treba se i poštivati Zakon o zakupu i prodaji poslovnih prostora.

V. Kolarić – rekao je da ako su imali volje predsjednica i načelnik mogli su već pozvati predsjednika Udruge bar na razgovor, te da zato moli da se ova dopuna dnevnog reda stavi na glasanje.

A. Ptiček – odgovorila je da će predloženu dopunu dnevnog reda svakako staviti na glasanje, te da je ona samo objasnila koji je postupak za odlučivanje o davanju prostora u zakup, a da svi građani, udruge i članovi udruga imaju pravo prijaviti i doći na sjednicu i da je to bilo uobičajeno do sada.

Općinsko vijeće je sa 10 glasova „za“, 3 „protiv“ i 1 „suzdržan“ prihvatilo predloženu dopunu dnevnog reda.

Općinsko vijeće je jednoglasno prihvatilo predloženi dnevni red sa usvojenom dopunom.

**TOČKA 1.**

J. Špoljar – istaknuo je da je nezadovoljan jer je dao zahtjev na prošloj sjednici da mu se dostavi izlistana dugovna i potražna strana Proračuna Općine Maruševec. Načelnik je odgovorio da će ove podatke dobiti kada bude gotov završni račun i inventura. Do danas on još uvijek nije te podatke dobio. Vijećnik je istaknuo da smatra da mu navedeni podatki namjerno nisu dostavljeni jer u računovodstvu nije nikakav problem te podatke izlistati, a ako to je problem onda nije dobar software, onda software treba mijenjati. Ne vidi razlog zašto vijećnici ne bi mogli vidjeti tko je dužnik jer o tim financijskim sredstvima ovise radovi koji će se izvoditi po pojedinim mjesnim odborima.

D. Peharda – također je istaknuo da je nezadovoljan što nije dobio odgovor na svoje pitanje sa prošle sjednice u kojem je tražio izvješće o naplati komunalne naknade za 2013.g. od fizičkih i pravnih osoba kao i o dužnicima, te koliko je naplaćeno kazni od kršenja komunalnog reda.

Općinsko vijeće sa 12 glasova „za“ i 2 glasa „protiv“ donosi

**ZAKLJUČAK**

Usvaja se zapisnik sa 5. sjednice Općinskog vijeća Općine Maruševec održane 20. prosinca 2013. godine.

**TOČKA 2.**

Z. Kukec – direktor Markom-a d.o.o. obrazložio je Izvješće „Markom“-a d.o.o.

o realizaciji Programa redovnog i investicijskog održavanja groblja u Maruševcu i Druškovcu za 2013. godinu. Istaknuo je da je 387.226,00 kuna prihoda ostvareno u 2013.g., a 99.143,56 kuna ostalo je potraživanja u svezi naplate grobne naknade od toga je dug iz same 2013.g. =28.564,99 kuna. Do 300 m3 bilo je otpada i sada je to smanjeno sortiranjem na 100 m3. Morao se posložiti software za groblje jer dosadašnji nije funkcionirao. Svi software su licencirani i to je dobro jer već je bila kontrola. Plaćeni su dugovi Ivkom-u i PZ Ivanec jer to su bili računi prije 2012.g., odnosno za ranije 3 godine. Kod održavanja grobne kuće navlačili su se zadnji zidovi sa ljepilom i impregnacijom radi vlage. Potrebno je još napraviti 100 metara ograde u Maruševcu i 50-60 metara u Druškovcu. Ostali su dugovi iz 2012.g. i to 8.080,00 kuna za H-lim iz D. Ladanja i 6.000,00 kuna za Ivkom Ivanec za odlaganje otpada na deponiju.

V. Kolarić – istaknuo je da je 2013.g. gotova stvar i treba ići dalje na drugu. Bitno je što se planira za dalje.

Z. Kukec – odgovorio je da otpad odvozi Eko-kut Glina, a npr. u Vidovcu otpad odvozi Varkom-om bez posebnog plaćanja jer to je u cijeni usluge odvoza otpada koji Općina Vidovec ima organiziran sa Varkom-om.

D. Kišić – istaknu je da je na kompjutersku opremu otišlo 5% Proračuna za groblje, a to je jako puno. Jako je važan i razglas koji bi trebalo hitno nabaviti.

Z. Kukec – odgovorio je da software košta 3 tisuće i nešto jer se radi o posebnim softwarima

B. Glavica – Ječmenica istaknula je da je evidentno da je uložen veliki trud od strane direktora da se komunalno poduzeće dovede u red. Velika su dugovanja i treba to sve srediti. Ali trebala bi se tu i Općina kao vlasnik poduzeća uključiti kao jači suport da nam to poduzeće uspješno funkcionira.

M. Fatiga je istaknuo da je investicija kao software, skupa u startu, ali se neće ponavljati kao trošak. Prvi put je u izvješću Markom-a sve dobro razrađeno i napredak se vidi. Vijećnik je istaknuo da upućuje pohvale direktoru za dobar početak. Postavio je pitanje koliko iznosi prijenos grobnog mjesta po ostavinskoj raspravi.

Z. Kukec – istaknuo je da prijenos grobnog mjesta po ostavinskoj raspravi iznosi 30-40 kuna.

Općinsko vijeće jednoglasno donosi

####  ZAKLJUČAK

## I

Prihvaća se Izvješće Upravitelja groblja – «Markom» d.o.o. o izvršenju Godišnjeg plana «Markom» d.o.o. za redovno i investicijsko održavanje groblja u Maruševcu i Druškovcu za 2013. godinu.

####  II

Izvješće iz točke I sastavni je dio ovog Zaključka.

####  III

Zaključak stupa na snagu danom donošenja.

**TOČKA 3.**

Z. Kukec – direktor Markom-a d.o.o. obrazložio je godišnje planirane prihode i rashode vezane uz groblja u Maruševcu i Druškovcu. Istaknuo je da ima upita za grobnice u Maruševcu i predbilježbe, te su stoga i planirani veći prihodi od izgradnje grobnica. Povećana je i stavka za ograde i parkiralište u Maruševcu i Druškovcu, ali treba se izjasniti Općinsko vijeće da li će se ići sa radovima u Maruševcu ili Druškovcu. Na groblju u Maruševcu više nema slobodnih novih grobnih mjesta. Bežićni razglas će do polovice 4. Mjeseca biti na groblju u Maruševcu uz cijeno od 2.300 – 2.500 kuna i to razglas sa dva bežićna mikrofona. Samo treba svećenika upoznati da to treba koristiti. U Druškovcu postoji jako kvalitetni razglas i mogućnost da se zamjeni razglas iz Druškovca sa ovim u Maruševcu.

V. Kolarić – istaknuo je da Općina Maruševec nema plan groblja i to već jako dugo traje i to bi hitno trebalo riješiti.

Z. Kukec je odgovorio da je Izmjenama i dopunama prostornog plana uređenja Općine Maruševec predviđeno proširenje groblja u Maruševcu i projekt za proširenje groblja u Maruševcu postoji, samo ga treba uskladiti sa projektantom jer u njemu ima nekih nelogičnosti koje hitno treba ispraviti, kako bi se zatražila lokacijska dozvola. Čeka se da se načelnik vrati kako bi se to sa projektantom riješilo.

V. Kolarić postavio je pitanje kako je riješeno sa križem kod dvorca u Maruševcu i u čijem trošku i kamo se seli taj križ.

Z. Kukec je odgovorio da koliko je njemu poznato selidbu križa treba financirati gospodin Pongratz, a Općina treba dati lokaciju kamo bi se taj križ selio. Najprije je bilo rečeno da bi to bilo uz onaj postojeći drveni križ, a sada bi možda najbolje odgovarala lokacija na novom dijelu groblja, ako će se već groblje proširivati.

D. Peharda je istaknuo da on ne bi rušio ogradu i selio groblje na parkiralište, nema nikakvog smisla da se groblje radi po parkiralištu. Zašto sada ponovno stvarati troškove i rušiti ogradu koja je izgrađena, a na groblju u Maruševcu uopće nema parkirališta. Treba riješiti sa Šumarijom da se riješi zemljište za proširenje groblja i izgradnju parkirališta jer još je prije 8 godina rečeno da će se parcela štuk u Donjem Ladanju mijenjati sa Šumarijom za parcelu za groblje.

J. Špoljar istaknuo je da ne treba raditi dodatni trošak za nabavu razglasa, nek se razglas iz Druškovca seli i u Maruševec jer nikada nisu sprovodi u isto vrijeme i u Maruševcu i u Druškovcu, tako da se postojeći može koristiti za oba groblja. Ako treba neka djelatnik Markom-a drži razglas župniku na dovoljnoj udaljenosti za vrijeme sprovoda, ako ga župnik sam neće koristiti. Također predlaže da djelatnik Markom-a kaže poslije sprovoda da li će biti misa zadušnica ili neće jer u svim drugim župama, poslije sprovoda župnik objavi kada i gdje će biti misa zadušnica.

B. Đurkas je odgovorio da je takva obavijest zadatak župnika, a ne djelatnika Makrom-a.

D. Kišić postavio je pitanje da li direktor ne vidi nikakvu ekonomsku računicu da se nabavi kombi vozilo za prijevoz pokojnika, kako bi se jednom zauvijek objedinila usluga od ukupa do prijevoza.

N. Horvat – istaknuo je da se direktor Markom-a bio obvezao da će on iz duga iz plaće platiti trošak izgubljenog razglasa, ako se razglas ne nađe. Budući da se razglas nije našao neka mu se to ustegne iz plaće.

Z. Kukec odgovorio je da se proširenjem groblja ne smanjuje parking jer novi parking ide sve do Bikovca. Javila se gospođa za prodaju zemljišta za parking, ali cijena koju ona traži je enormno visoka. Za bivšeg direktora „Markom“-a još su ostale dvije neisplaćene plaće. Istaknuo je da je on zainteresiran za prijevoz pokojnika sa vlastitim vozilom, ali samo sa prijevozom pokojnika ne možemo ostvariti dobit nego onda trebamo imati i pogrebnu opremu. Ispod 100.000 kuna nema kvalitetnog vozila takve namjene

B. Glavica istaknula je da se iz ove rasprave može zaključiti da Općinsko vijeće treba donijeti određene Zaključke i to: 1.) hitno treba napraviti projekt za proširenje groblja u Maruševcu i tu treba odmah djelovati; 2.) za jedno pristojno razdoblje od mjesec dana bilo bi dobro da dobijemo jedan revidirani projekt proširenja groblja i 3.) sa novom organizacijom prijevoza pokojnika bilo bi dobro malo pričekati jer je u pripremi izmjena zakona.

B. Mavrek – predložio je da se na groblju predvide kontejneri za zbrinjavanje smeća, te da se ti kontejneri poslože da to nekako izgleda.

Z. Kukec odgovorio je da je u tom slučaju potrebno i plaćati odvoz kontejnera i to je onda jako skupa solucija i to bi bilo preskupo. Otpad se odvaja i selektira i na taj način zbrinjava na najprihvatljiviji način.

B. Mavrek – istaknuo je da bi onda taj prostor barem trebalo ograditi.

Općinsko vijeće jednoglasno donosi

#### ZAKLJUČAK

#### I

Daje se suglasnost Upravi groblja – «Markom»-u d.o.o. na prijedlog Godišnjeg plana redovnog i investicijskog održavanja groblja u Maruševcu i Druškovcu za 2014. godinu

#### II

Godišnji plan redovnog i investicijskog održavanja groblja u Maruševcu i Druškovcu za 2014. godinu iz točke I ovog Zaključka, sastavni je dio ovog Zaključka.

#### III

Zaključak stupa na snagu danom donošenja.

i

 **ZAKLJUČAK**

1.) Zadužuje se općinski načelnik da hitno sa projektantom riješi izradu projekta za proširenje groblja u Maruševcu

 2.) U razdoblju od mjesec dana revidirani projekt proširenja groblja treba se prezentirati vijećnicima.

 3.) O novoj organizaciji usluge prijevoza pokojnika raspravljati će se nakon stupanja na snagu očekivanih izmjena zakona koji regulira ovu tematiku.

**TOČKA 4.**

A. Vincek obrazložila je prijedlog Odluke o izmjenama i dopunama Proračuna Općine Maruševec za 2014. godinu te je istaknula da se ukupni planirani prihodi i rashodi Proračuna ne mijenjaju samo se mijenja raspodjela unutar stavaka na način da se stavka kapitalne donacije u svezi rekonstrukcije n.n.el. mreže i izgradnje javne rasvjete umanjuje za 280.000,00 kuna i ta sredstva se prebacuju na novu stavku rekonstrukcija javne rasvjete – energetski učinkovita i ekološka javna rasvjeta na području Općine. Navedeno je potrebno učiniti jer se radi o investiciji koja će biti sufinancirana sredstvima Fonda za zaštitu okoliša i energetsku učinkovitost i za navedenu investiciju potrebno je osigurati zasebnu stavku u Proračunu, a do sada su ta sredstva bila planirana u sklopu stavke za rekonstrukciju n.n.el. mreže.

V. Kolarić postavio je pitanje da li je određen cenzus za pomoć umirovljenicima budući da se bliži Uskrs

A. Vincek odgovorila je da je prema nalogu načelnika prije Nove godine zatražila od HZMO spisak umirovljenika za cenzus do 1700 kuna mirovine, ali poslije toga nije imala nalog za provjeru po drugim cenzusima, u Proračunu je predviđena stavka – jednokratna potpora umirovljenicima u iznosu od 60.000 kuna ali nije definirano da li će se ona isplaćivati za Uskrs, Božić ili u kojoj drugoj prigodi.

V. Kolarić – istaknuo je da nije zadovoljan što se ništa ne poduzima jer onda ovo Vijeće nema nikakvog smisla.

* Općinsko vijeće jednoglasno donosi

 ODLUKU

 O IZMJENAMA I DOPUNAMA

 PRORAČUNA OPĆINE MARUŠEVEC ZA 2014. GODINU

**TOČKA 5.**

D. Kišić – predsjednik Komisije za statut, poslovnik i normativnu djelatnost obrazložio je prijedlog Odluke o javnim priznanjima Općine Maruševec. Istaknuo je da je dosadašnja odluka iz 2004. godine imala dosta nelogičnosti i bila je teško primjenjiva u pojedinim situacijama, te je još u proteklom sazivu Općinskog vijeća bila dana inicijativa da se pripremi nova Odluka o javnim priznanjima Općine Maruševec. U ovome prijedlogu Odluke predviđena je nova kategorija javnog priznanja kao Plaketa Općine Maruševec.

Općinsko vijeće jednoglasno donosi

ODLUKU

O JAVNIM PRIZNANJIMA OPĆINE MARUŠEVEC

**TOČKA 6.**

A. Ptiček obrazložila je prijedlog Rješenja o imenovanju Povjerenstva za dodjelu javnih priznanja Općine Maruševec. Istaknula je da je predsjednik Općinskog vijeća po funkciji član Povjerenstva, a potrebno je imenovati još dva člana.

M. Fatiga predložio je da se za članova Povjerenstva imenuju Josip Vrbanec i Dragutin Kišić, kao predsjednici stranaka

- Općinsko vijeće jednoglasno donosi

 **RJEŠENJE**

 **o imenovanju Povjerenstva za dodjelu javnih priznanja**

 **Općine Maruševec**

I

Osniva se Povjerenstvo za dodjelu javnih priznanja Općine Maruševec u 2014. godini (u daljnjem tekstu: Povjerenstvo).

II

Povjerenstvo se sastoji od 3 člana.

U Povjerenstvo se imenuju članovi:

1. Andreja Ptiček mag.nov. iz Koretinca 85

2. Josip Vrbanec, oec. iz Maruševca 33

3. Dragutin Kišić, oec. iz Jurketinca 100

Na prvoj sjednici članovi će između sebe izabrati predsjednika Povjerenstva.

III

Povjerenstvo je dužno provesti postupak za dodjelu javnih priznanja Općine Maruševec u 2014. godini i dostaviti Općinskom vijeću Općine Maruševec prijedlog za dodjelu javnih priznanja.

IV

Ovo Rješenje stupa na snagu danom donošenja.

**TOČKA 7.**

D. Korpar obrazložila je prijedlog Srednjoročnog (trogodišnjeg) plana davanja koncesija na području Općine Maruševec za razdoblje od 2014. do 2016.g.

* Općinsko vijeće jednoglasno donosi

**SREDNJOROČNI (TROGODIŠNJI) PLAN**

**davanja koncesija na području Općine Maruševec**

**za razdoblje od 2014. do 2016. godine**

**I.**

Donosi se Srednjoročni plan davanja koncesija za komunalne djelatnosti na području Općine Maruševec za razdoblje od 2014. do 2016. godine (dalje u tekstu: Plan).

**II.**

Ovim Planom davanja koncesija za razdoblje od 2014. do 2016. godine utvrđuje se planirani broj koncesija na području Općine Maruševec, vrste koncesija, rokovi na koje se pojedine koncesije planiraju dati, pravna osnova za davanje koncesija i procijenjene godišnje naknade za pojedinu koncesiju i to za:

1. Vrsta koncesije: **OBAVLJANJE DIMNJAČARSKIH POSLOVA**

Planirani broj koncesija: **1**

Rok davanje koncesije: **5 godina**

Procijenjena godišnja naknada po koncesiji: **3.000,00 kuna**

Pravna osnova za davanje koncesije: **članak 11. Zakona o komunalnom gospodarstvu („Narodne novine“ broj 36/95, 109/95, 21/96, 70/97, 128/99, 57/00, 129/00, 59/01, 82/04, 110/04 – Uredba, 178/04, 38/09, 79/09, 153/09, 49/11, 84/11, 90/11, 144/12 i 94/13) i članak 56. Zakona o koncesijama („Narodne novine“ broj 143/12).**

**III.**

Ovaj Plan stupa na snagu danom objave u „Službenom vjesniku Varaždinske županije“.

**TOČKA 8.**

* Općinsko vijeće jednoglasno donosi

**GODIŠNJI PLAN**

**davanja koncesija na području Općine Maruševec**

**za 2014. godinu**

**I.**

Temeljem Srednjoročnog (trogodišnjeg) plana davanja koncesija na području Općine Maruševec za razdoblje od 2014. do 2016. godine, KLASA: 363-01/14-01/\_\_, URBROJ: 2186-017/14-01 donosi se Godišnji plan davanja koncesija za komunalne djelatnosti na području Općine Maruševec za 2014. godinu (dalje u tekstu: Plan) kojim se utvrđuje planirani broj koncesija u 2014. godini, vrste koncesija, rokovi na koje se pojedine koncesije planiraju dati, pravna osnova za davanje koncesija i procijenjene godišnje naknade za pojedinu koncesiju..

**II.**

U skladu sa navedenim u točki I. ovog Plana utvrđuje se Godišnji plan davanja koncesija na području Općine Maruševec za 2014. godinu kako slijedi:

1. Vrsta koncesije: **OBAVLJANJE DIMNJAČARSKIH POSLOVA**

Planirani broj koncesija: **1**

Rok davanje koncesije: **5 godina**

Procijenjena godišnja naknada po koncesiji: **3.000,00 kuna**

Pravna osnova za davanje koncesije: **članak 11. Zakona o komunalnom gospodarstvu („Narodne novine“ broj 36/95, 109/95, 21/96, 70/97, 128/99, 57/00, 129/00, 59/01, 82/04, 110/04 – Uredba, 178/04, 38/09, 79/09, 153/09, 49/11, 84/11, 90/11, 144/12 i 94/13) i članak 56. Zakona o koncesijama („Narodne novine“ broj 143/12).**

**III.**

U 2014. godini istječe Ugovor o koncesiji za obavljanje komunalne djelatnosti dimnjačarskih poslova na području Općine Maruševec sklopljen između davatelja koncesije Općine Maruševec i korisnika koncesije Dimnjak d.o.o. iz Varaždina, M. Krleže 1/2 (KLASA: 363-01/08-01/23, URBROJ: 2186-017/09-08).

**IV.**

Ovaj Plan stupa na snagu danom objave u „Službenom vjesniku Varaždinske županije“.

**TOČKA 9.**

D. Korpar – obrazložila je prijedlog Odluke o raspodjeli sredstava za redovito financiranje političkih stranaka iz Proračuna Općine Maruševec

J. Špoljar predložio je da se navedena sredstva hitno prebace vijećnicima za njihov rad. Sredstva treba isplatiti sada kako bi ih vijećnici mogli kroz godinu koristiti i vršiti svoje planirane aktivnosti, a ne na kraju godine.

Općinsko vijeće jednoglasno donosi

ODLUKU

O RASPODJELI SREDSTAVA ZA REDOVITO FINANCIRANJE

POLITIČKIH STRANAKA IZ PRORAČUNA OPĆINE MARUŠEVEC

**TOČKA 10.**

A. Ptiček obrazložila je zahtjev Varaždinske županije za dostavu prijedloga kandidata za suca porotnika Općinskog suda u Varaždinu. Predložila je da se za suca porotnik predloži Dragica Korpar koja je i do sada bila na toj dužnosti.

Općinsko vijeće jednoglasno donosi

**Z A K L J U Č A K**

**I**

Za imenovanje za suca porotnika Općinskog suda u Varaždinu s područja Općine Maruševec, predlaže se:

 DRAGICA KORPAR, mag.oec. iz Donjeg Ladanja, Ul. V. Nazora 81.

**II**

Ovaj Zaključak prosljeđuje se Županijskoj skupštini Varaždinske županije.

**TOČKA 11.**

D. Korpar obrazložila je postupak odabira najpovoljnijeg ponuditelja za povjeravanje radova održavanja javne rasvjete na području Općine Maruševec od 2014. do 2017.g. i prijedlog odluke o odabiru najpovoljnijeg ponuda.

Općinsko vijeće jednoglasno donosi

**O D L U K U O O D A B I R U**

**HEP – Operatora distribucijskog sustava d.o.o.**

**DP «Elektra» Varaždin**

 **iz Varaždina, Kratka ul. 3**

**kao najpovoljnijeg ponuditelja**

**za povjeravanje radova održavanja javne rasvjete na području**

**Općine Maruševec u razdoblju od 2014. do 2017. godine**

Naručitelj – Općina Maruševec u postupku ograničenog prikupljanja ponuda za odabir najpovoljnijeg ponuditelja za izvođenje radova održavanja javne rasvjete na području Općine Maruševec u razdoblju od 2014. do 2017. godine, kao najpovoljnijeg ponuditelja odabire :

**HEP – Operatora distribucijskog sustava.o.o.**

**DP «ELEKTRU» VARAŽDIN**

**iz Varaždina, Kratka ul. 3**

**sa ponuđenim cijenama**

**u iznosu navedenom u ponudbenom troškovniku.**

**Ponudbeni troškovnik nalazi se u pritku ove Odluke**

**i čini njezin sastavni dio.**

 **O b r a z l o ž e n j e :**

Sukladno članku 18. stavku 3. Odluke o načinu obavljanja komunalnih djelatnosti na području Općine Maruševec («Službeni vjesnik Varaždinske županije» br. 28/10 i 70/13) proveden je postupak ograničenog prikupljanja ponuda u kojem je naručitelj pozvao tri natjecatelja i to

1. ZT-ing d.o.o., K. Filića 96, 42 000 Varaždin

2. Hranić DDV d.o.o., M. Hrga 19, 42240 Ivanec i

3. HEP – Operator distribucijskog sustava d.o.o., Distribucijsko područje «Elektra» Varaždin, Kratka 3, 42000 Varaždin

da dostave svoje ponude za izvođenje radova održavanja javne rasvjete na području Općine Maruševec u razdoblju od 2014. do 2017. godine.

Na poziv za podnošenje ponuda odazvao se samo jedan pozvani natjecatelj, koji je dostavio svoju ponudu i to HEP – Operator distribucijskog sustava d.o.o., Distribucijsko područje «Elektra» Varaždin iz Varaždina, Kratka 3.

Ponuditelj HEP – Operator distribucijskog sustava d.o.o., Distribucijsko područje «Elektra» Varaždin, Kratka ul. 3 dostavio je prihvatljivu ponudu te se po kriteriju najniže cijene, a sukladno članku 17. Odluke o načinu obavljanja komunalnih djelatnosti na području Općine Maruševec («Službeni vjesnik Varaždinske županije» br. 28/10 i 70/13) navedena ponuda odabire kao najpovoljnija.

**Pouka o pravnom lijeku:**

**Protiv ove Odluke žalba nije dopuštena, već se može pokrenuti upravni spor podnošenjem tužbe Upravnom sudu Republike Hrvtske u roku od 30 dana od dana primitka ove Odluke.**

**TOČKA 12.**

B. Mavrek predstavio je vijećnicima projekt: Bioenergana I – Cerje Nebojse. Istaknuo je da je istu prezentirao i direktoru Ciglane Cerje Tužno d.o.o. i načelniku, ali tu je sve stalo. Istaknuo je da je ovaj projekt idealan za Ciglanu jer od njih EU zahtjeva smanjenje potrošnje plina.

V. Kolarić postavio je pitanje tko bi financirao ovaj projekt

B. Mavrek odgovorio je da bi 30% projekta financirala banka, a 70% sredstava iz EU. Biomase na našem području ima za 2 bioenergane. Nositelj projekta bila bi Općina Maruševec. Najidealniji korisnik bila bi ciglana, a zatim staklenici. Općina se kod banke zadužuje za 30% sredstava, a iz zarade se plaća kredit. Povrat investicije je u 2-3 godine.

J. Špoljar postavio je pitanje koji je interes B. Mavreka u ovome projektu

B. Mavrek je odgovorio da je njegov interes da daje usluge Općini u održavanju tog sustava. Projektant daje cjenik održavanja tog objekta i prema tome se vrši uluga održavanja. Nabavu bio mase također bi vršila njegova firma KomMa d.o.o. Sav prihod od prodaje električne energije dobiva Općina Maruševec od Elektre. 10% otpada na troškove održavanja . Komunalne poduzeće Općine Maruševec ima također interes jer će sakupljati biotopad

J. Špoljar istaknuo je da je ovaj projekt od velikog interesa za Općinu Maruševec. To je dobra investicija za LAG Sjeverozapad. Tu sada treba načelnik sjesti sa direktorom Ciglane i vidjeti kakve su mogućnosti za realizaciju ove investicije.

B. Đurkas postavio je pitanje kolika je ukupna vrijednost investicije i da li postoji u Hrvatskoj već taj objekt, te kako ide bioenergana uz staklenik.

B. Mavrek odgovorio je da je vrijednost investicije 4 milijuna EUR-a. U Hrvatskoj još nema takve bioenergane, ali postoje u Sloveniji i u drugim zemljama. Ako će se koristiti za staklenike onda se gradi uz staklenik.

B. Glavica Ječmenica postavila je pitanje da li je razgovarano sa vlasnikom Ciglane o tom projektu, jer to je privatno vlasništvo.

B. Mavrek odgovorio je da je on prije dvije godine razgovarao sa direktorom Ciglane i načelnikom. Direktor Ciglane čim je čuo za 4 milijuna EUR-a odmah je bio rezerviran. Istaknuo je da on je organizirao i prezentaciju i obilazak postojećih bioenergana, ali sa načelnikom je sve stalo.

J. Vrbanec istaknuo je da je Velika Gorica odustala od ovakvog projekta zbog ljudi, koji su se protivili izgradnji ovakvog objekta. U svemu tome ima problema jer sve to treba isfinancirati i pitanje je da li to naš Proračun može podnijeti.

A. Ptiček istaknula je da treba vidjeti uvjete za gradnju takvog objekta, isplativost i sve ostalo. Postoje natječaji EU za takve projekte i dalje će se pokušati sa načelnikom i direktorom Ciglane Cerje Tužno d.o.o. vidjeti kakve su mogućnosti vezano uz ovaj projekt.

**TOČKA 13.**

V. Kolarić – istaknuo je da je on razočaran što je predsjednica vijećnicima tako prezentirala ovu točku dnevnog reda, a radi čega su neki vijećnici glasali protiv i od sada će o tim vijećnicima imati drugo mišljenje.

A. Ptiček odgovorila je da svaki vijećnik glasuje samostalno i ona ničime nije utjecala na to kako će pojedini vijećnik glasati.

V. Kolarić istaknuo je da u čemu je onda problem i zašto ova točka nije stavljena na dnevni red današnje sjednice nego se o istoj moralo glasati kao o dopuni dnevnog reda.

A. Ptiček istaknula je da daje upozorenje i opomenu vijećniku V. Kolarić i moli ga da smanji ton i da nije bila riječ o ne stavljanju ove točke na dnevni red, nego da je ona objasnila da se ne mogu stavljati na dnevni red sjednica Općinskog vijeća prijedlozi pojedinih građana i udruga, već treba zahtjeve udruga objediniti i rješavati kompletnu problematiku prostora za udruge.

V. Kolarić istaknuo je da napušta sjednicu i daje ostavku na dužnost potpredsjednika Općinskog vijeća.

A. Ptiček objasnila je da je ona samo obrazložila da se ne može glasati o dodjeli prostora jednoj udruzi, jer imamo na području Općine Maruševec 18 udruga koje trebaju prostor i mi moramo odrediti kriterije za dodjeljivanje prostora na korištenje udrugama i u tom smislu treba pripremiti ovu točku za stavljanje na dnevni red, ali ne možemo rješavati pojedine zahtjeve pojedinačno i pri tome se moramo pridržavati zakona koji uređuju postupak davanja u zakup općinskih prostora.

D. Kišić istaknuo je da on isto upućuje dozu kritike jer smatra da je trebalo zamolbu ove udruge uvrstiti u dnevni red sjednice jer tu smo da se dogovorimo. Naglasio je da zna da treba na pravilan način sve to posložiti i da se postupak provede kako treba. Postoji dovoljno vremena da se do iduće sjednice sve pripremi i da se točka za donošenje konkretne odluke uvrsti na dnevni red iduće sjednice. Vijećnik predlaže da se do iduće sjednice koncipira ta priča i da se odredi koji prostor se može dati, na koji način i uz koje uvjete.

A. Ptiček istaknula je da nije znala o ovoj zamolbi udruge branitelja i da je bilo rečeno da se prostori bivše Općine urede za udruge, treba sada vidjeti sa načelnikom gdje će biti prostorije za stranke, a gdje prostorije za udruge, jer tu je bila i udruga koja želi otvoriti igraonicu i isto treba prostor.

 B. Glavica Ječmenica istaknula je da se napravio nepotreban problem da se netko mora prebrojavati dovodeći u situaciju da je netko kontra nečega ili nekoga, nego da se tu radi očito o tehničkoj strani da li će se to staviti na dnevni red ili neće. Nitko nije protiv rada udruga i sigurno želimo da se Udruzi veterana domovinskog rata omogući prostor i rad, samo se treba poštivati postupak i propisane procedura.

D. Korpar obrazložila je odredbe Zakona o zakupu i kupoprodaji poslovnog prostora koje reguliraju postupak za davanje u zakup poslovnog prostora, te da je zamolba nakon zaprimanja od strane Udruge proslijeđena načelniku.

J. Špoljar – istaknuo je da je šteta što je gospodin Kolarić otišao i što je to tako završilo. Neka se ukoliko je potrebno donese odluka da se Udruzi daje određeni prostor na privremeno korištenje.

A. Ptiček istaknula je da će se na iduću sjednicu Općinskog vijeća staviti ova problematika kao točka dnevnog reda i pripremiti će se kriteriji za provedbu postupka

D. Peharda istaknuo je da je bio u prostorima Udruge branitelja u Varaždinu i vidio je njihov prostor. Vijećnik je naglasio da smatra da bi prostor zgrade stare Općine bio primjereniji jer oni trebaju prostor gdje se mogu družiti kroz cijeli dan, a u ovoj općinskoj zgradi je to otežano.

D. Kišić odgovorio je da branitelji nisu zadovoljni sa rješenjem smještaja u stru općinsku zgradu već inzistiraju na prostoru u novoj općinskoj zgradi.

B. Mavrek istaknuo je da uz dužno poštovanje predsjednici , smatra da je ipak trebala dozvoliti gospodinu Kolariću da veli svoju misao do kraja i da bi se isto bilo izglasalo da se ova točka dnevnog reda pripremi za donošenje na idućoj sjednici Općinskog vijeća

Općinsko vijeće jednoglasno donosi

ZAKLJUČAK

Za iduću sjednicu Općinskog vijeća pripremiti će se kriteriji za davanje na korištenje poslovnog prostora za udruge sa područja Općine Maruševec.

- Sjednica je završila sa radom u 21:30 sati.

 Voditelj zapisnika PREDSJEDNICA

 OPĆINSKOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Dragica Korpar, mag.oec./ /Andreja Ptiček, mag.nov../